DA Den Europæiske Unions Tidende CE 84/278

(2004/C 84 E/0323)

SKRIFTLIG FORESPØRGSEL E-3979/03

af Joan Vallvé (ELDR) til Kommissionen

(6. januar 2004)

Om: Byggeamnesti på Ibiza

Lokalregeringen på De Baleariske Øer, Consell del Govern Balear, forventes den 18. december 2003 at vedtage et lovforslag om skattemæssige og administrative foranstaltninger. Af tillægsbestemmelse 18 til dette lovforslag fremgår det, at eksisterende, enkeltstående enfamiliehuse i beskyttede kystområder på Ibiza kan legaliseres, forudsat at følgende betingelser er opfyldt:

a) husene må ikke ligge inden for et område på 250 meter langs med kysten;

b) husene må ikke ligge over 250 meter over havets overflade;

c) husene må ikke befinde sig i et såkaldt A-område i henhold til de subsidiære planlægningsbestemmelser, der blev endeligt vedtaget af Balearernes lokalregering den 26. juli 1990,

d) og forudsat at der sammen med anmodningen om legalisering indgives et forslag til genopretning af landskabet, der specifikt har til formål at formindske husets miljømæssige indvirkning.

Der findes et hus i Corona, Santa Agnès, som siden 1991 har ligget i et naturområde af særlig interesse (ANEI). Dette område er også en lokalitet af fællesskabsbetydning (LAF) og et særligt fuglebeskyttelsesområde. Af ovennævnte lovforslag fremgår det tydeligt, at der ikke kan bygges på bakketoppe, og det er nøjagtig sådant et sted, at dette hus ligger. Loven om naturområder, som Balearernes parlament har vedtaget i 1991, siger også, at der ikke må bygges på bakketoppe. Desuden findes der en række direktiver på EU-niveau, som også indeholder regler om denne form for beskyttede områder.

Mener Kommissionen, at situationer som denne med byggeamnesti på nogen måde krænker Rådets direktiv 92/43/EØF (1) om bevaring af naturtyper samt vilde dyr og planter? Hvilke foranstaltninger har Kommissionen tænkt sig at træffe med henblik på forhold, der krænker det almindelige princip om bæredygtig udvikling, navnlig hvor det drejer sig om naturområder af særlig interesse og dermed naturtyper af fællesskabsinteresse?

Svar afgivet på Kommissionens vegne af Margot Wallström

(17. februar 2004)

De kendsgerninger, som det ærede medlem nævner, vedrører egnsplanlægningsregler, som ikke henhører under Kommissionens kompetenceområde. Artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (2) vedrører faktisk enhver plan og ethvert projekt, der ikke direkte er knyttet til eller nødvendig for forvaltningen af et Natura 2000-område, men som kan forventes at få en væsentlig indvirkning på et sådant område. Kommissionen mener ikke, at administrative tiltag, der tager sigte på at legalisere et isoleret enfamiliehus i et Natura 2000-område, kan henføres under betegnelsen plan eller projekt på den måde, disse begreber anvendes i artikel 6 i det ovennævnte rådsdirektiv. Desuden anfører det ærede medlem, at huset i Santa Agnès de Corona blev opført i 1991, hvilket er tre år før direktiv 92/43/EØF trådte i kraft, og ni år før de spanske myndigheder udpegede området som lokalitet af fællesskabsbetydning ES0000241 (Costa dels Amunts) i september 2000. Kommissionen mener derfor ikke, at denne foranstaltning på nogen måde er en overtrædelse af Rådets direktiv 92/43/EØF.

Kommissionen overvåger i sin egenskab af traktaternes vogter, at medlemsstaterne overholder fællesskabslovgivningen og griber ind, når der er tegn på, at der har fundet en overtrædelse sted, i den pågældende sammenhæng navnlig når der er tale om Natura 2000-områder.

(1) EFT L 206 af 22.7.1992, s. 7.

(2) EFT L 206 af 22.7.1992.